送崔先生東歸
作者：洪咨夔
朝代：宋

paragraphs: 嘉定甲戌冬，掃門古楊州。
一見握手歎，飛黄厄鹽輈。
士憂不聞道，勿以窮故憂。
爲聖爲賢人，所貴天爵修。
萬卷我有莊，子肯從我游。
良農不輟耕，嘉穀終有秋。
動心得曾益，雪案三年留。
一朝推使出，西風着兜牟。
莽蒼淮月冷，低迷汴雲愁。
正抱虎兕寢，孰脫鷹隼韝。
越在歲執徐，公來殿西頭。
廷臣擇自從，喚起驂玉虬。
暑發采石磯，寒登籌邊樓。
孤燈語中夕，民瘼何當瘳。
明年護全蜀，後車旅枚鄒。
熟聆老規模，劍須鑄知收。
中間畀一麾，牢關控西涪。
相望幾何驛，時許聞成謀。
積誠泮羣疑，實踐激衆媮。
風濤澎湃中，竟濟師德舟。
主人永終譽，客亦無窮休。
見謂汾陽門，走卒皆王侯。
騎火明桃林，詔催告辰猶。
仍挈舊司馬，入詹翠雲裘。
裏江水齊穩，一葉隨沙鷗。
道重富貴輕，目光送羅浮。
竿頭要猛進，壺尾毋浪投。
此意造物知，筮得素履幽。
十年甘苦客，從我宜如由。
可歸猶未歸，魂斷楊花洲。
六經孔孟學，其用爲伊周。
天方昌斯文，敢告司鼎篝。